ସମ୍ବଲପୁର : (ରମାକାନ୍ତ ବିଶ୍ବାଳ) ସମ୍ବଲପୁର ରୋଡ ରେଳଷ୍ଟେସନ ନିକଟସ୍ଥ ରେଳଧାରଣା ଅତିକ୍ରମ କରିବା ଅନେକଙ୍କ ପାଇଁ ଏକ ପ୍ରକାର ବାଧ୍ଯତାମୂଳକ ଅଟେ। ପ୍ରତିଦିନ ରେଳଧାରଣା ଅତିକ୍ରମ କରୁଥିବା ଅଗଣିତ ଲୋକଙ୍କ ମଧ୍ଯରୁ ଅଧିକାଂଶ ଛାତ୍ରଛାତ୍ରୀ। ଓଭରବ୍ରିଜ ଦେଇ ବହୁ ବାଟ ଚାଲି ମେହେର ବିଶ୍ବବିଦ୍ୟାଳୟ ଏବଂ କୋଚିଂ ସେଣ୍ଟର କୁ ଯିବା ଆସିବା ପରିବର୍ତ୍ତେ ରେଳଧାରଣା ଅତିକ୍ରମ କରିବା ସହଜସାଧ୍ୟ ତେଣୁ ସଭିଏଁ ଏହି ମାର୍ଗ ଅବଲମ୍ବନ କରୁଛନ୍ତି। ମାତ୍ର ଏହା ଅତ୍ଯନ୍ତ ବିପଜ୍ଜନକ। ଆଉ ଏକ ରେଳଧାରଣା ହେବା ପରେ ଏ ବିପଦ ଆହୁରି ଅଧିକ ବଢିଯିବ। ଜନସାଧାରଣ, ବିଶେଷ କରି ଛାତ୍ରଛାତ୍ରୀଙ୍କ ସୁରକ୍ଷାକୁ ସୁନିଶ୍ଚିତ କରିବା ସରକାର, ପ୍ରଶାସନ ତଥା ଆମ ସମସ୍ତଙ୍କର ପରମ କର୍ତ୍ତବ୍ଯ ଅଟେ।
ରେଳଧାରଣାର ଉଭୟପଟେ ଯିବା ଆସିବା ପାଇଁ କ୍ରସଓଭର ବ୍ରିଜ ବା ଫୁଟ ଓଭର ବ୍ରିଜ ନିର୍ମାଣ ଏକ ଜରୁରୀ ଆବଶ୍ଯକତା ଅଟେ । ଏହା ଯେତେ ଶୀଘ୍ର ହେବ ସେତେ ଭଲ। ଭାରତବର୍ଷର ବହୁ ସ୍ଥାନରେ ଏ ଧରଣର ପୋଲ ରହିଛି। ପ୍ରୟାଗରାଜ ରେଳଷ୍ଟେସନରେ ବିଭିନ୍ନ ପ୍ଲାଟଫର୍ମକୁ ଯିବା ପାଇଁ ଥିବା ଫୁଟ ଓଭର ବ୍ରିଜର ସମାନ୍ତରାଳରେ ଏକ ପୋଲ ରହିଛି। ଏହି ପୋଲର ଗୋଟିଏ ମୁଣ୍ଡ ପୁରୁଣା ବଜାର ଦିଗରେ ଥିବା ବେଳେ ଅନ୍ୟ ଦିଗଟି ସିଭିଲ ଲାଇନ ପଟେ ରହିଛି। ମେହେର ବିଶ୍ବବିଦ୍ୟାଳୟ ଏବଂ ବୁଢାରଜା ପଟେ ସୁରକ୍ଷିତ ଯିବା ଆସିବା ପାଇଁ କ୍ରସଓଭର ବା ଫୁଟ ଓଭର ବ୍ରିଜ ତୁରନ୍ତ ନିର୍ମାଣ ପାଇଁ ପଦକ୍ଷେପ ନେବାକୁ ସର୍ବ ସାଧାରଣରେ ଦାବି ହେଉଛି।
